
Закон за насърчаване на доброволчеството
Целта на Законопроекта за насърчаване на доброволчеството е създаване на благоприятна среда за насърчаване развитието на доброволческите дейности според актуалните национални нужди и в съответствие с правилата, стандартите и най-добрите практики в Европейския съюз (ЕС) и отделните държави членки. Приемането на предложената правна уредба следва да доведе до предприемане на мерки на национално ниво, които в оптимална степен да разрешат дефинираните в хода на предварителната оценка на въздействието проблеми в действащата стратегическа, правна и институционална рамка в областта на доброволчеството.
Както се отбелязва в становището „Доброволци - граждани, които изграждат бъдещето на Европа“ на Европейския икономически и социален комитет от 2022 г.
 в дебата относно бъдещето на Европа лицата, определящи политиката, трябва да осъзнават, че бъдещето на Европа ще се оформя не само от политиците и институциите, включително организациите на гражданското общество, а и от милиони граждани доброволци, които отделят ежедневно време и енергия, като действат солидарно за общото благо както в рамките на организации на гражданското общество, така и извън тях. Именно за да бъде призната ролята на доброволческите дейности за общественото, а и за личностното развитие, законопроектът предлага създаването на необходимите нормативни предпоставки за изграждането на последователна държавна политика в областта на доброволчеството, която да подкрепя и насърчава развитието на доброволческите дейности у нас.
Доброволчеството е израз на свободата на хората да се обединяват около каузи и да решават обществено значими проблеми. Като такова то се развива спонтанно, инцидентно или организирано, според желанието на доброволстващите и според нуждите на онези, които се ползват от доброволческите дейности. Опитите за законовото уреждане на доброволчеството в България датират от 17 години. Настоящо предложеният проект на Закон за насърчаване на доброволчеството отразява съвременната динамика на обществените отношения, възникващи при доброволческите дейности, а така също и стандартите и гаранциите за защита правата на човека, които имат своя облик и конкретни измерения в доброволчеството. Предложеният законопроект в максимална степен се стреми да отговори на духа на свободата да доброволстваш и едновременно с това да създаде ясни изисквания за защита правата и интересите на участващите в и засегнатите от доброволческата дейност. С други думи, законопроектът предлага регулиране на обществените отношения в областта на доброволчеството по начин и до степен такива, че да не се създават ненужни пречки и трудности за развитието на доброволческите дейности, а напротив, те да бъдат стимулирани при зачитане на определени принципи и стандарти.

След въвеждане на основните дефиниции за доброволческа дейност, видовете доброволчество и определенията за основните участници в във взаимоотношенията при реализиране на доброволческите дейности, в Глава Четвърта и Глава Пета са подробно разписани съответно ценностите и принципите, които следва да бъдат основополагащи и спазвани при доброволчеството, и правата и задълженията на доброволците и организаторите на доброволческите дейности. Избраният подход в Гл. Четвърта – да бъде посочено кое е поведението и кои са изискванията, които участниците в доброволчеството трябва да спазват, за да бъдат зачетени различните принципи при реализирането на доброволческите дейности – дава възможност за въвеждането на необходимите гаранции за защита сигурността, правата и интересите на различните обществени групи (вкл. деца, уязвими лица и др.) и за очертаването на ясни правила, като се следва житейската логика и динамика на конкретните правоотношения и се постига баланс между духа на доброволчеството и необходимата правна сигурност при реализиране на доброволческите дейности. В Гл. Пета, на свой ред, подробно са разписани правилата и задълженията както на доброволците, така и на организаторите на доброволчески дейности. Едно от задълженията на организаторите на доброволчески дейности е да застраховат доброволците срещу злополука при и по повод изпълнението на доброволческата дейност, когато тя се осъществява при условия, вредни за живота и здравето на доброволеца, и във всеки друг случай, когато така е уговорено между организатора и доброволеца. Новост, в сравнение с предходно предлагани законови уредби на доброволчеството, е реализирането на принципа на приобщаващото доброволчество чрез въвеждането на задължение за организаторите на доброволческите дейности да създават ефективна процедура за подбор на доброволци, която да позволява включването на различни групи доброволци и да насърчава доброволчеството от социално изключени групи. В гл. Пета са уредени още случаите на носене на отговорност за причинени вреди от страна на доброволците и организаторите на доброволчески дейности, покриването на разходи на доброволците, направени във връзка с доброволческата дейност и уговорени между тях и организаторите на доброволческите дейности, сключването на писмен договор за доброволчество и издаването на удостоверителни документи за участието в доброволческата дейност от името на организатора на същата. 

В Глава Шеста допълнително е разписано съдържанието на договора за доброволчество и на другите удостоверителни документи за извършеното доброволчество. Запазен е балансът между духа на доброволчеството (стремежът да не се въвежда неоправдана административна тежест за участващите в доброволческата дейност) и необходимата правна сигурност, като е предвидено, че договорът за доброволчество може да бъде писмен или устен. Предвидени са конкретни случаи, при които сключването на договор за доброволчество задължително трябва да е в писмена форма, а именно при:  1. доброволчество, свързано с повишен риск за живота и здравето на доброволеца; 2. доброволчество от чужди граждани в Република България; 3. доброволчество на български граждани в чужбина, когато е организирано или съорганизирано от организатори на доброволческа дейност със седалище в Република България; 4. когато е необходимо като доказателство за изпълнение на дейности и извършени разходи по програми и проекти за насърчаване на доброволчеството, финансирани от държавния бюджет; 5. винаги когато доброволецът поиска това.

Доброволчеството, както в исторически, така и в съвременен план, е доказало своя положителен ефект върху отделния човек, така също и върху обществото като цяло. Да помагаш на другия на добра воля е акт, който облагородява теб самия. Това е акт, който е за пример на останалите и който е нужен на онзи, в чиято полза доброволстваш. Именно заради тази поредица от положително въздействие, което доброволчеството има, е разпозната необходимостта от създаването на условия, които да насърчават доброволческите дейности. Законопроектът полага основите за създаването на ясна и последователна държавна политика за насърчаване на доброволчеството. Доколкото доброволчеството е една от най-ярките форми на гражданска активност, държавната политика за неговото насърчаване и развитие е част от политиките за подкрепа на развитието на гражданското общество. Следвайки принципната политика за оптимизиране на администрацията, на множеството консултативни органи и различните стратегически документи, законопроектът предлага визията за държавната политика в областта на доброволчеството да бъде очертана, планирана, изпълнявана и оценявана като част от общата Стратегия за развитие на гражданските организации, а по отношение спецификите на младежкото доброволчество – като част от Националната стратегия за младежта. Имайки предвид това, както и фактът, че насърчаването на доброволчеството е хоризонтална политика и тя не попада в ресора само на едно министерство, то законопроектът предлага Министерски съвет да реализира държавната политика в областта на доброволчеството, като бъде подпомаган от Съвета за развитие на гражданското общество и ресорният заместник министър-председател, определен за негов председател. Съгласно чл. 4, ал. 3 от Закона за юридическите лица с нестопанска цел Съветът за развитие на гражданското общество към Министерския съвет разработва и провежда политиките за подкрепа на развитието на гражданското общество. Същата разпоредба посочва, че сред отговорностите на заместник министър-председател, определен от министър-председателят, е и изпълнението на Стратегията за развитието на гражданските организации, като същият заместник министър-председател е и председател на Съвета за развитие на гражданското общество. 
В Глава втора от законопроекта е предложен набор от насърчителни мерки, които да гарантират целенасоченото и аргументирано провеждане на държавната политика в областта на доброволчеството. На първо място, това е осигуряването на периодично и систематично събиране и обработване на данни относно броя организирани и неорганизирани доброволци, на броя организатори на доброволчески дейности и на въздействието на доброволчеството върху различните обществени сфери, включително върху икономиката на страната. Към момента институционално не се провеждат и не се подпомагат п подобни проучвания, без които не може да бъде оценено значението на доброволчеството върху личността, отделните общности и обществото като цяло, както и не би могла обосновано и ефективно да бъде надграждана държавната политика за насърчаване на доброволчеството в бъдеще. На второ място, това е насочване на финансова подкрепа за създаването на подходящи условия или на т. нар. инфраструктура за организиране на доброволчески дейности. Чрез механизъм за финансиране на доброволчески инициативи, достъпен за организаторите на доброволчески дейности, на практика, ще бъде дадена възможност на организациите не само да популяризират по-добре различните доброволчески акции и да привличат и обучават повече хора да доброволстват. Те ще могат да осигуряват и по-високо ниво на защита на доброволците, каквото законопроектът изисква в определени случаи, да обезпечават разходите за извършване на доброволческата дейност, и да бъдат по-устойчиви в дейността си в полза на обществото. Именно организациите, които набират, обучават и работят с доброволци са т.нар. жива инфраструктура на доброволчеството, в която държавата следва не само да инвестира ресурси, но и с която да си партнира с оглед изграждане и реализиране на дългосрочната визия на страната за насърчаване на доброволчеството. За финансовото обезпечаване на насърчителните мерки е предвидено ежегодно в Закона за държавния бюджет да бъдат предвиждани средства, като е заложено по бюджета на Министерски съвет да се предвиждат и разхождат средства за финансиране на одобрени проекти за доброволчески дейности и популяризиране на доброволчески инициативи в изпълнение на една от заложените в чл. 2 от законопроекта мерки. 

Със Заключителните разпоредби на законопроекта са предложени необходимите изменения в други нормативни актове с оглед постигане на целите на Закона за насърчаване на доброволчеството и синхронизиране на съществуващата нормативна база с него. Внимание заслужават предложените допълнения и изменения в Кодекса на труда и Закона за държавния служител. Чрез тях се въвежда възможността работниците и служителите да могат да ползват 2 /два/ работни дни отпуск за участие в доброволчески дейности от всякакъв характер като част от изпълнението на граждански, обществени и други задължения, за които работодателят ще бъде длъжен да освободи работника или служителя. 
Приемането на проекта на Закон за насърчаване на доброволчеството няма да доведе пряко и директно до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация. Размерът на необходимите средства за обезпечаване на заложените насърчителни мерки следва да се планира от предложените за отговорни по реализирането на държавната политика в областта на доброволчеството органи включат при подготовката на следващия държавен бюджет.

С предложения проект на Закон за насърчаване на доброволчеството в българското законодателство не се имплементират разпоредби от правото на Европейския съюз, поради което не се налага да бъде изготвена справка за съответствие с европейското право. 

В законопроекта не се съдържат елементи и правила, които имат характеристиките на технически регламент по смисъла на Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация Проект 12 в сферата на техническите регламенти и правила относно услугите на информационното общество. В резултат на изложеното, не се налага нотифициране до Европейската комисия на законопроекта.

� Становище 2022/C 152/04, публикувано в Официалния вестник на ЕС C 152/19 на 06.04.2022 г.






